CELEX: 32018R1308
Language: mt
Date: 2018-09-28 00:00:00
Title: Regolament tal-Kunsill (UE) 2018/1308 tat-28 ta' Settembru 2018 li jemenda r-Regolament (UE) 2018/120 fir-rigward ta' ċerti opportunitajiet tas-sajd għall-ispnotta Ewropea

28.9.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  LI 244/1
               
            
         REGOLAMENT TAL-KUNSILL (UE) 2018/1308
         tat-28 ta' Settembru 2018
         li jemenda r-Regolament (UE) 2018/120 fir-rigward ta' ċerti opportunitajiet tas-sajd għall-ispnotta Ewropea
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43(3) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Ir-Regolament tal-Kunsill (UE) 2018/120 (1) jistabbilixxi l-opportunitajiet tas-sajd għal ċerti stokkijiet tal-ħut u għal ċerti gruppi ta' stokkijiet tal-ħut għall-2018, applikabbli fl-ilmijiet tal-Unjoni u, għall-bastimenti tal-Unjoni, f'ċerti ilmijiet mhux tal-Unjoni.
                  
               
                     (2)
                  
                  
                     Il-Kunsill Internazzjonali għall-Esplorazzjoni tal-Baħar (ICES) ressaq parir rivedut għall-ispnotta Ewropea (Dicentrarchus labrax) fid-diviżjonijiet 4b–c, 7a, u 7d–h tal-ICES (iċ-Ċentru u n-Nofsinhar tal-Baħar tat-Tramuntana, il-Baħar Irlandiż, il-Kanal Ingliż, il-Kanal ta' Bristol, u l-Baħar Ċeltiku) għall-2018. Skont dak il-parir, sabiex ikun hemm konformità mar-rendiment massimu sostenibbli, fl-2018 jenħtieġ li t-tneħħija tas-sajd kummerċjali u ta' dak rikreattiv totali ma tkunx taqbeż it-880 tunnellata. Permezz tas-sett ta' miżuri biex jiġi żgurat l-irkupru tal-istokk, il-bijomassa hi mistennija li tiżdied fl-2018. Skont dak il-parir, l-ICES indika wkoll mortalità mis-sajd iżjed baxxa mis-sajd rikreattiv. Barra minn hekk, l-ICES bassar rata ta' sopravvivenza ogħla mill-prattika ta' qbid u rilaxx (rata ta' mortalità ta' 5 % minn dik il-prattika meta mqabbel mal-15 % mbassra qabel. Għalhekk, huwa xieraq li l-limitu ta' ħuta waħda għal kull sajjied jista' jinżamm fis-sajd rikreattiv li jsir bejn Ottubru u Diċembru 2018. Jenħtieġ li dan japplika wkoll għad-diviżjoni 6a tal-ICES.
                  
               
                     (3)
                  
                  
                     Għalhekk jenħtieġ li r-Regolament (UE) 2018/120 jiġi emendat skont dan,
                  
               ADOTTA DAN IR-REGOLAMENT:
         
            Artikolu 1
            Fl-Artikolu 9 tar-Regolament (UE) 2018/120, il-paragrafu 4 huwa sostitwit b'dan li ġej:
            
               
                  “4.   Fis-sajd rikreattiv, inkluż minn max-xatt:
                  
                              (a)
                           
                           
                              mill-1 ta' Jannar 2018 sat-30 ta' Settembru 2018, fid-diviżjonijiet 4b, 4c, 7a sa 7k tal-ICES, għandu jkun permess biss is-sajd ta' qbid u rilaxx għall-ispnotta Ewropea. Matul dak il-perjodu, għandu jkun ipprojbit li tinżamm abbord, tiġi rilokata, trażbordata jew tinħatt l-art l-ispnotta Ewropea li tinqabad f'dik iż-żona;
                           
                        
                              (b)
                           
                           
                              mill-1 ta' Ottubru sal-31 ta' Diċembru 2018, fid-diviżjonijiet 4b, 4c, 6a, 7a sa 7k tal-ICES, kull sajjied jista' jżomm massimu ta' eżemplar wieħed ta' spnotta Ewropea kuljum.”.
                           
                        
            
         
         
            Artikolu 2
            Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-28 ta' Settembru 2018.
            
               
                  Għall-Kunsill
               
               
                  Il-President
               
               M. SCHRAMBÖCK
            
         
         
            (1)  Ir-Regolament tal-Kunsill (UE) 2018/120 tat-23 ta' Jannar 2018 li jistabbilixxi għall-2018 l-opportunitajiet tas-sajd għal ċerti stokkijiet tal-ħut u ċerti gruppi ta' stokkijiet tal-ħut, applikabbli fl-ilmijiet tal-Unjoni u, għal bastimenti tas-sajd tal-Unjoni, f'ċerti ilmijiet mhux tal-Unjoni, u li jemenda r-Regolament (UE) 2017/127 (ĠU L 27, 31.1.2018, p. 1).